DECIZIA COMISIEI
din 10 ianuarie 2008
de autorizare a introducerii pe piață a băuturilor pe bază de orez îmbogățite cu fitosteroli/fitostanoli ca aliment nou în conformitate cu Regulamentul (CE) nr. 258/97 al Parlamentului European și al Consiliului
[notificată cu numărul C(2008) 6]
(Doar textele în limbile finlandeză și suedeză sunt autentice)
(2008/36/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
întrucât:
(1)
La data de 12 octombrie 2004 societatea Teriaka Ltd. Paulig Group a înaintat autorităților competente din Finlanda o cerere de introducere pe piață a băuturilor pe bază de orez îmbogățite cu fitosteroli ca aliment nou sau ingredient alimentar nou.
(2)
La data de 12 ianuarie 2005 organismul competent de evaluare a produselor alimentare din Finlanda a emis un raport de evaluare inițial în care a ajuns la concluzia că băuturile pe bază de orez îmbogățite cu fitosteroli sunt sigure pentru consumul uman.
(3)
Comisia a trimis raportul de evaluare inițial tuturor statelor membre la data de 31 ianuarie 2005.
(4)
În termenul de șaizeci de zile stabilit în articolul 6 alineatul (4) din Regulamentul (CE) nr. 258/97 s-au formulat obiecții motivate privind comercializarea acestui produs, în conformitate cu dispoziția amintită.
(5)
În consecință, Autoritatea Europeană pentru Siguranța Alimentară (AESA) a fost consultată la data de 28 octombrie 2005.
(6)
La data de 15 februarie 2006, AESA a adoptat declarația cu privire la cererea de autorizare a băuturilor pe bază de orez îmbogățite cu fitosteroli ca aliment nou, formulată la cererea Comisiei de către grupul științific pentru produse dietetice, nutriție și alergii.
(7)
În declarație, grupul științific a ajuns la concluzia că nu există motive să se presupună că introducerea pe piață a băuturilor pe bază de orez îmbogățite cu fitosteroli/fitostanoli va crește riscul unui consum excesiv de fitosteroli.
(8)
În baza acestei evaluări științifice, s-a constatat ca băuturile pe bază de orez îmbogățite cu fitosteroli/fitostanoli respectă criteriile stabilite de articolul 3 alineatul (1) din Regulamentul (CE) nr. 258/97.
(9)
Regulamentul (CE) nr. 608/2004 al Comisiei din 31 martie 2004 privind etichetarea produselor alimentare și a ingredientelor alimentare cu adaos de fitosteroli, esteri de fitosterol, fitostanoli și/sau esteri de fitostanol (2) asigură informarea necesară a consumatorilor, pentru a evita consumul excesiv de fitosteroli/fitostanoli adăugați.
(10)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Băuturile pe bază de orez îmbogățite cu fitosteroli/fitostanoli pot fi introduse pe piață în Comunitate ca produs alimentar nou, în conformitate cu anexa.
Articolul 2
(1) Băuturile pe bază de orez menționate la articolul 1 se prezintă astfel încât să poată fi ușor împărțite în porții care să conțină fie maximum 3 grame (în cazul unei singure porții pe zi), fie maximum 1 gram (în cazul a trei porții pe zi) de adaos de fitosteroli/fitostanoli.
(2) Cantitatea fitosterolilor/fitostanolilor adăugată unui recipient de băuturi pe bază de orez nu poate depăși 3 grame.
Articolul 3
Decizia se adresează societății Teriaka Ltd., Siirakuja 3, 01490 Vantaa, Finlanda.
Adoptată la Bruxelles, 10 ianuarie 2008.